Speak and learn languages online - Language Exchange Partners from Tetiev
Living in Tetiev Ukraine Bybelskool » Die konteks van Jeremia
22 Jul2014 Die konteks van Jeremia
Jeremia se profesieë word gelewer teen die agtergrond van die drie groot wêreldmagte van sy tyd:
Assirië – wie se invloed begin taan het met die val van Assurbanipal en die opkoms van die Galdeër Nabopolassar in 627 v.C. en in 609 v.C. finaal verslaan is by Megiddo deur Egipte;
Egipte – wat die internasionale vakuum probeer vul het deur hulle mag in die Midde–Ooste uit te brei, maar deur die opkomende Babiloniërs verslaan is in 605 v.C. by Karkemis;
Babilon – wat onder Nebukadnesar tot die dominante wêreldmag in die tyd van die ballingskap van Juda uitgebou is.
Jeremia ontvang sy roeping in 627 v.C., die dertiende jaar van koning Josia se regering en tree regdeur die koningstyd van Josia (640-609 v.C.), Joahas (slegs 3 maande lank koning voor hy dood is, daarom word hy nie eers hier genoem nie), Jojakim (609-598 v.C.), Jojagin (slegs 3 maande lank koning voor hy weggevoer is, en word ook nie genoem nie) en Sedekia (597-586 v.C.) tot in 586 v.C. toe die volk in ballingskap weggevoer is.
Hier is meer inligting oor die vyf konings van sy tyd, die 20ste tot 24ste (en laaste) konings van Juda (lees hier meer oor die konings van Israel en Juda):
Josia – 20ste koning – seun van Amon; hy was maar 8 toe hy koning geword het en was regtig ’n goeie koning wat die pad van sy voorvader Dawid geloop en daar nie links of regs van afgewyk het nie; hy het ook die tempel herstel, maar word veral onthou vir die wetboek wat hy daar ontdek het en onder begeleiding van die profetes Gulda prakties kon interpreteer en in werking stel wat tot ’n hernude verbondsluiting gelei het; hy het ook ’n groot Paasfees gehou, maar tog een oordeelsfout gemaak in ’n geveg met Neko van Egipte en sy lewe verloor; daar is wyd oor hom getreur met selfs ’n treurlied wat Jeremia oor hom gedig het, hoewel ons nie meer dié teks het nie (vgl. 2 Kron. 35:25) – regeringstyd 31 jaar.
Jojakim – 22ste koning – broer van Joahas, wie se naam eintlik Eljakim was en deur die Egiptiese koning aangestel is met ’n naamsverandering na Jojakim toe. Hy het die Here egter nie gedien nie en is deur Nebukadnesar in ballingskap geneem in 597 v.C. – regeringstyd 11 jaar.
Sedekia – 24ste koning –broer van Jojakim; hy is op 21 gekroon, maar word, soos sy broer Jojakim, ook in ballingskap weggevoer in 586 v.C., omdat hy ook gedoen het wat verkeerd was in die oë van die Here, saam met ’n hele aantal mense van Juda; hy is baie slegter behandel deur Nebukadnesar, sy kinders is doodgemaak in sy teenwoordigheid, en sy oë uitgesteek; hy is in bronskettings Babel toe – regeringstyd 11 jaar.